input: KOMMISSIONENS AFGØRELSE
  af 10. juli 2014
  om markedsføring af biocidholdige produkter, der indeholder kobber, til væsentlige anvendelser
  (meddelt under nummer C(2014) 4611)
  (Kun den engelske, den græske, den kroatiske og den spanske udgave er autentiske)
  (2014/459/EU)
  EUROPA-KOMMISSIONEN HAR -
  under henvisning til traktaten om Den Europæiske Unions funktionsmåde,
  under henvisning til Kommissionens forordning (EF) nr. 1451/2007 af 4. december 2007 om den anden fase af det tiårs arbejdsprogram, der er omhandlet i artikel 16, stk. 2, i Europa-Parlamentets og Rådets direktiv 98/8/EF om markedsføring af biocidholdige produkter (1), særlig artikel 5, stk. 3, og
  ud fra følgende betragtninger:
  (1)
  I henhold til artikel 4 i Kommissionens forordning (EF) nr. 1896/2000 (2) er kobber anmeldt til anvendelse i produkttype 11 som fastsat i bilag V til Europa-Parlamentets og Rådets direktiv 98/8/EF (3).
  (2)
  Der er ikke inden udløbet af de fastsatte frister indsendt et fuldstændigt dossier om optagelse af kobber i bilag I, IA eller IB til direktiv 98/8/EF. I henhold til Kommissionens afgørelse 2012/78/EU (4), jf. tillige artikel 4, stk. 2, i forordning (EF) nr. 1451/2007, kan kobber fra den 1. februar 2013 ikke længere markedsføres til anvendelse i produkttype 11.
  (3)
  Irland, Grækenland, Spanien og Kroatien har i medfør af artikel 5 i forordning (EF) nr. 1451/2007 hver især indsendt ansøgninger til Kommissionen om tilladelse til at bringe biocidholdige produkter, der indeholder kobber, i omsætning til en række anvendelser.
  (4)
  Kommissionen har offentliggjort ansøgningerne elektronisk.
  (5)
  Det fremgår af nogle af ansøgningerne, at biocidholdige produkter, der indeholder kobber, anvendes til at hindre begroning i det centrale vandindtag på offshoreplatforme til olie- og gasudvinding og andre marine og kystnære anlæg, hvor en sådan anvendelse er væsentlig for at undgå blokering af indtaget af vand til bl.a. behandling, produktion af drikkevand og brugsvand til badning samt brandbekæmpelse, eftersom blokering af sådanne indtag kunne medføre alvorlige risici for personalets sundhed og sikkerhed på de pågældende anlæg.
  (6)
  Endvidere fremgår det af nogle af ansøgningerne, at biocidholdige produkter, der indeholder kobber, anvendes til at hindre begroning i det centrale vandindtag på skibe, hvor en sådan anvendelse er væsentlig for at undgå blokering af indtaget af vand, der bruges overalt i skibets rørledninger og vandinstallationer. Det gælder bl.a. alle indvendige rørledninger såsom brandslukningsanlæg, der er afgørende for sikker drift af skibet.
  (7)
  Der er ikke modtaget nogen bemærkninger under den offentlige høring om disse ansøgninger. De medlemsstater, der har indsendt ansøgninger, har fremført, at det på deres nationale område er nødvendigt at råde over et passende antal teknisk anvendelige og økonomisk gennemførlige alternative metoder til at hindre begroning og dermed reducere risikoen for blokering af det centrale vandindtag på offshoreanlæg, andre marine og kystnære anlæg samt skibe.
  (8)
  Det forekommer derfor sandsynligt, at manglende tilladelse til anvendelse af kobber til at hindre begroning i vandindtaget på offshoreplatforme til olie- og gasudvinding, andre marine og kystnære anlæg samt skibe i disse medlemsstater vil udgøre en alvorlig risiko for folkesundheden. Dertil kommer, at omkostningerne og de logistiske og praktiske vanskeligheder ved at afbryde eller udskifte de nuværende kobberbaserede systemer på skibe kan vise sig at blive uforholdsmæssigt store. Hvis udskiftning er mulig, kan den tage nogen tid. De undtagelser, der er anmodet om til væsentlig anvendelse, er derfor på nuværende tidspunkt nødvendige.
  (9)
  Medmindre der uden unødige forsinkelser indsendes en fuldstændig ansøgning om godkendelse af kobber til anvendelse i produkttype 11, bør brugere af biocidholdige produkter, der indeholder kobber, dog anvende alternative metoder til at hindre begroning. Det bør derfor kræves, at brugerne i de pågældende medlemsstater i så fald informeres rettidigt, således at de kan sikre, at disse alternative metoder er effektive, inden de biocidholdige produkter, der indeholder kobber, skal trækkes tilbage fra markedet -
  VEDTAGET DENNE AFGØRELSE:
  Artikel 1
  1. Irland, Grækenland, Spanien og Kroatien kan tillade, at biocidholdige produkter, der indeholder kobber (EF-nr. 231-159-6; CAS-nr. 7440-50-8), bringes i omsætning til de anvendelser, der er angivet i bilaget til denne afgørelse, jf. dog bestemmelserne i artikel 5, stk. 3, i forordning (EF) nr. 1451/2007.
  2. Hvis der er indsendt ansøgninger om godkendelse af kobber i produkttype 11, der er relevante for de pågældende anvendelser, og disse ansøgninger er godkendt som værende fuldstændige af den evaluerende medlemsstat inden den 31. december 2014, kan Irland, Grækenland, Spanien og Kroatien fortsat tillade en sådan omsætning indtil udløbet af de frister, der er fastsat i artikel 89 i Europa-Parlamentets og Rådets forordning (EU) nr. 528/2012 (5) for de tilfælde, hvor et stof er eller ikke er godkendt.
  3. I andre tilfælde end dem, der er omhandlet i stk. 2, kan Irland, Grækenland, Spanien og Kroatien fortsat tillade denne omsætning indtil den 31. december 2017, forudsat at disse medlemsstater sikrer, at brugerne fra 1. januar 2015 informeres direkte om det nært forestående behov for reelt at tage alternative metoder i brug til de pågældende formål.
  Artikel 2
  Denne afgørelse er rettet til Irland, Den Hellenske Republik, Kongeriget Spanien og Republikken Kroatien.
  Udfærdiget i Bruxelles, den 10. juli 2014.